آذربایجان ادبیاتی‌نین سئویلن شاعیرلریندن نصرت کسمنلی 1946.جی ایلده قازاخ رایونوندا آنادان اولوب. او, "سئویرسنسه" (1971), "گؤزلریمین قاراسی" (1975), "اؤزومه بنزه‌دیگیم گونلر" (1979), "گوموش یوخولار" (1981) , "تکلیکده دانیشاق" (1983) کیتابلارینین مولیفی‌دیر. شاعیرین شعیرلریندن بستَله‌نن ماهنیلار دیللر اَزبری‌دیر.
قئید ائده کی, بؤیرک چاتیشمازلیغیندان اذیت چکن نصرت کسمنلی معالیجه اولونماق اوچون تبریزه گئدیب و 2003.جو ایلده ائله اوراداجا دونیاسینی دییشیب.
آخار.آذ نصرت کسمنلی نین مشهور "بیری واردی, بیری یوخ..." شعرینی تقدیم ائدیر:
اولان اولوب, کئچن کئچیب بلکه ده
ایندی داها کؤورلمه‌یین یئری یوخ
عؤمور بویو بئله گلیب منیم کی
اولیندن بیری واردی بیری یوخ
اوزاقدایدی من ایسته‌ین اوجاقلار
اوره‌ییمدن گلیب کئچدی سازاقلار
آتالییدی, آنالییدی اوشاقلار
بیزیم ائوده بیری واردی, بیری یوخ
گؤزلریمده دولدورموشام یاغیشی
بیر کؤینکده چیخارمیشام من قیشی
شالوار-پئنجه‌ک گئیینیردی تای-توشوم
منده ایسه بیری واردی, بیری یوخ
اوزوم گولدو, طلبه‌یم دئیه‌نده
سیخیلیردیم دوست پئنجه‌یی گئینده
معلیمله دیل تاپابیلمه‌ینده
قیمتیمین بیری واردی, بیری یوخ
قلبیم یاندی ایلک سئوگیمدن, عشقیمدن
دارا دوشدوم, ال اوممادیم هئچ کیمدن
مجلیسلرده جان دئییب جان ائشیدن
دوستلاریمدان بیر واردی, بیری یوخ...
من اوردویا نه‌لر گؤروب گئتمیشدیم
اوره‌ک آلیب, اوره‌ک وئریب گئتمیشدیم
ایکی قیزا کؤنول وئریب گئتمیشدیم
قاییداندا بیری واردی, بیری یوخ
اوزاق گَزدی عمی, دایی, بی‌بی‌لر
سؤز آراسی منه ائولن دئدیلر
نیشان اوچون ایکی شئی ایسته‌دیلر
منده ایسه بیری واردی بیری یوخ
واخت گله‌جک بو گونو گؤره‌جکسن
چوخ سئوالا گؤزونو دؤیه‌جکسن
واخت گله‌جک سن اؤزون دئیه‌جکسن
دئیه‌جکسن: "بیری واردی, بیری یوخ!"
آخار.آذ
